Cegléd Város Polgármesterétől

2700 Cegléd, Kossuth tér 1.

Levélcím: 2701 Cegléd, Pf. 85.

Tel.: 06/53/511-400



|  |  |
| --- | --- |
| Ügyiratszám: C/681-1/2026.  Előterjesztő: Dr. Csáky András polgármester  Szakmai előterjesztő: Dr. Gujka Attila irodavezető  Ügyintéző: Surányi Blanka | Tárgy: Szabadtéri műalkotások felmérése, intézkedési terv elfogadása  Mellékletek:  1. mell: Felmérés  2. mell: Intézkedési terv |

**ELŐTERJESZTÉS**

**Cegléd Város Önkormányzata Képviselő-testületének**

**2026. január 22-ei ülésére**

**Tisztelt Képviselő-testület!**

Cegléd Város Önkormányzatának Képviselő-testülete a 353/2025. (IX.4.) és a 462/2025. (X.16.) Ök. határozataiban a Cegléd város közigazgatási területén elhelyezett szabadtéri műalkotások felméréséről, a szükséges beavatkozások tekintetében intézkedési terv készítéséről döntött.

A műalkotások felmérését a Kossuth Múzeum elvégezte, az erről készített dokumentációt (felmérés és fotók) 2025 decemberében adta át a Ceglédi Közös Önkormányzati Hivatal részére. A felmérés az előterjesztés 1. számú mellékletét képezi, melyben 51 db alkotás került rögzítésre.

A felmérésben javasolt munkák kapcsán a CKÖH megkísérelte felkeresni a megvalósításhoz szükséges szakembereket (alkotók, restaurátor, VÁRVAG Kft. stb.). A megkeresett személyek a rendelkezésre álló állapotrögzítő fényképek alapján szükség esetén kiegészítették a felújításra, restaurálásra vonatkozóan javasolt műszaki tartalmat, és becslést adtak a várható költségekre. Azonban nem minden érintettet sikerült elérni, illetve volt olyan alkotó, aki idő hiányában – jelezve, hogy csak tavasszal tud foglalkozni a kérdéssel – még nem tudott költségbecslést sem adni.

Bármely munka megrendelése előtt helyszíni bejárás szükséges a pontos költségek meghatározása érdekében, így az intézkedési tervben szereplő költségek csak tájékoztató, indikatív jellegűek.

Az intézkedési terv rövid távú intézkedései között elsősorban a rosszabb állapotú szabadtéri alkotások, valamint azon alkotások szerepelnek, amelyek helyreállítása várhatóan rövidebb időn belül, alacsonyabb költségráfordítással megvalósíthatók. A műemléki védelemmel érintett Szentháromság-szobor teljeskörű restaurálására vonatkozó indikatív árajánlat bruttó 168.754.000.- Ft, melynek megvalósítását csak támogatásból látjuk megvalósíthatónak.

Fentiek alapján elkészült Intézkedési terv az előterjesztés 2. mellékletét képezi, mellyel kapcsolatban kérem a Képviselő-testületet, hogy döntését meghozni szíveskedjen. Javaslom, hogy a rövid távú intézkedések és a rendszeres karbantartási munkák elvégzésének fedezetére Cegléd Város Önkormányzata 2026. évi költségvetésébe nettó 3.000.000.- Ft keretösszeg kerüljön megtervezésre.

Az előterjesztést **a Gazdasági Bizottság** és az **Értéktár és Értékvédelmi Bizottság** tárgyalja. A bizottságok véleménye a Képviselő-testület ülésén helyben kerül kiosztásra, jegyzőkönyvi kivonat formájában.

A döntéshozatal a Magyarország helyi önkormányzatairól szóló 2011. évi CLXXXIX. törvény 46. § (1) bekezdése alapján, a (2) bekezdésben foglaltakra figyelemmel **nyilvános** ülés keretében, az 50. § és a *KT SzMSz 55.§ (1) bekezdése* és *59. §-*ának rendelkezései alapján **egyszerű többségű** szavazati arányt igényel.

Cegléd, 2026. január 13.

**Dr. Csáky András**

**polgármester**

**HATÁROZATI JAVASLAT**

**Cegléd Város Önkormányzatának Képviselő-testülete**

1. Elfogadja a határozat elválaszthatatlan mellékletét képező, Cegléd város szabadtéri műalkotásainak felmérését és az azok felújításával, rendszeres karbantartásával kapcsolatos intézkedési tervet.
2. Kötelezettséget vállal arra, hogy a szabadtéri műalkotások helyreállítását célzó intézkedések és a rendszeres karbantartási munkák megvalósítására nettó 3.000.000 Ft keretösszeget Cegléd Város Önkormányzata 2026. évi költségvetésébe betervez.
3. Utasítja a Közös Önkormányzati Hivatalt, a VÁRVAG Nonprofit Kft.-t és a Ceglédi Városfejlesztési Kft.-t az 1.) pontban elfogadott intézkedési terv szerint szükséges intézkedések megtételére.

Határidő: azonnal Felelős: Dr. Csáky András polgármester

*A határozatban hivatkozott mellékletek mindenben megegyeznek az előterjesztett döntéstervezet mellékletével.*

A határozatról értesülnek:

1. CKÖH Beruházási és Közbiztonsági Iroda
2. Kossuth Múzeum – Zakar József igazgató
3. VÁRVAG Nonprofit Kft. – Mótyán Krisztián ügyvezető
4. CVF – Tabáni Ádám ügyvezető

Az előterjesztést láttam:

Dr. Diósgyőri Gitta

címzetes főjegyző